CELEX: 52017PC0293
Language: da
Date: 2017-06-08
Title: Forslag til RÅDETS GENNEMFØRELSESAFGØRELSE om bemyndigelse af Republikken Kroatien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 8.6.2017
            COM(2017) 293 final
            2017/0124(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Republikken Kroatien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 20. december 2016 anmodede Kroatien om tilladelse til at anvende en foranstaltning fra den 1. januar 2018 til den 31. december 2020, der fraviger artikel 287 i momsdirektivet, og som giver Kroatien mulighed for at momsfritage afgiftspligtige personer, hvis årlige omsætning ikke overstiger 45 000 EUR.
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 13. marts 2017 de øvrige medlemsstater om Kroatiens anmodning. Ved brev af 14. marts 2017 underrettede Kommissionen Kroatien om, at den rådede over alle nødvendige oplysninger for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Det følger af kapitel 1 i afsnit XII i momsdirektivet, at medlemsstaterne har mulighed for at anvende særordninger for små virksomheder, herunder mulighed for at indrømme momsfritagelse til afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.
            
            
               I henhold til momsdirektivets artikel 287, nr. 19), kan Kroatien indrømme momsfritagelse til afgiftspligtige personer med en årlig omsætning, der højst er lig med modværdien i national valuta af 35 000 EUR beregnet på grundlag af kursen på dagen for landets tiltrædelse (230 000 kuna). Kroatien har anmodet om en højere tærskel, der er lig med modværdien i national valuta af 45 000 EUR, dvs. 300 000 kuna. 
            
            
               Ved at hæve tærsklen forventes det, at de administrative byrder og omkostninger til overholdelse af skattelovgivningen for virksomheder vil mindskes, idet virksomhederne fritages for en række skattemæssige forpligtelser såsom at skulle indgive momsangivelser eller føre momsregnskab. Det forventes også, at den højere tærskel vil forenkle skatteinddrivelsen og lette arbejdsbyrden for den nationale skatteforvaltning. 
            
            
               Ifølge Kroatien vil den højere tærskel ikke få nogen væsentlig indvirkning på statens indtægter. Kroatien forventer, at den højere tærskel vil føre til en reduktion på ca. 0,22 % af de samlede indtægter på statens budget. 
            
            
               Afgiftspligtige personer, hvis omsætning ikke overstiger denne tærskel, vil stadig have mulighed for at lade sig momsregistrere.
            
            
               Kroatien har anmodet om at anvende tærsklen, der er lig med modværdien i national valuta af 45 000 EUR, fra den 1. januar 2018 til den 31. december 2020. 
            
            
               •Sammenhæng med de gældende regler på samme område
            
            
               Andre medlemsstater har fået tilladelse til lignende undtagelser. Luxembourg
                  2
                har fået godkendt en tærskel på 40 000 EUR, Belgien
                  3
                en tærskel på 25 000 EUR, Polen
                  4
                en tærskel på 40 000 EUR, Litauen
                  5
                en tærskel på 45 000 EUR, Letland
                  6
                og Slovenien
                  7
                en tærskel på 50 000 EUR og Italien
                  8
                og Rumænien
                  9
                en tærskel på 65 000 EUR. 
            
            
               Undtagelser fra momsdirektivets regler bør altid være begrænset i tid, således at virkningerne heraf kan bedømmes. Bestemmelserne i momsdirektivets artikel 281-294 om særordningen for små virksomheder er desuden taget op til revision. Som bebudet i momshandlingsplanen
                  10
                og Kommissionens arbejdsprogram 2017
                  11
                forventes Kommissionens forslag i form af en omfattende forenklingspakke fremlagt inden udgangen af 2017.
            
            
               Det foreslås derfor at hæve tærsklen for Kroatien til et beløb, der er lig med modværdien i national valuta af 45 000 EUR, i perioden fra den 1. januar 2018 indtil den 31. december 2020 eller indtil datoen for ikrafttrædelsen af et direktiv om ændring af bestemmelserne i momsdirektivet om særordningen for små virksomheder. 
            
            
               •Sammenhæng med Unionens politik på andre områder
            
            
               Foranstaltningen er i overensstemmelser med Unionens målsætninger for små virksomheder som fastsat i Kommissionens meddelelse "Tænk småt først" – En "Small Business Act" for Europa
                  12
               , hvori medlemsstaterne opfordres til at tage hensyn til SMV'ernes særlige karakteristika ved udformning af lovgivningen og derfor til at forenkle de gældende regler.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               Momsdirektivets artikel 395. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.
               
            
            
               Henset til undtagelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen for et større antal små afgiftspligtige personer og for skatteforvaltningen.
            
            
               •Valg af retsakt
            
            
               Foreslået reguleringsmiddel: Rådets gennemførelsesafgørelse.
            
            
               I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
            
            
               3.RESULTAT AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høring af interesserede parter
            
            
               Forslaget er baseret på en anmodning fra Kroatien og vedrører kun denne medlemsstat.
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               
                  Forslaget til Rådets gennemførelsesafgørelse har til formål at hæve den tærskel for årlige omsætning, under hvilken afgiftspligtige personer kan fritages for moms. Dermed udvides forenklingsforanstaltningen, som fjerner mange af momsforpligtelserne for virksomheder, hvis årsomsætning højst er lig med modværdien i national valuta af 45 000 EUR. 
               
               
                  Afgiftspligtige personer, hvis momspligtige omsætning ikke overstiger denne tærskel, behøver ikke at lade sig momsregistrere, og deres administrative byrde vil dermed reduceres som følge af foranstaltningen, da de ikke skal føre momsregnskab eller indgive momsangivelser. Også for skattemyndighederne reduceres arbejdsbyrden. Det vil potentielt have en positiv virkning for nedbringelsen af den administrative byrde for omtrent 9 000 momspligtige personer, svarende til 5,8 % af de nuværende momsregistrerede i Kroatien, og følgelig for skatteforvaltningen. 
               
            
            
               De budgetmæssige virkninger i form af reducerede momsindtægter for Kroatien anslås at udgøre højst 0,22 % af de samlede momsindtægter.
            
            
               4.VIRKNINGER FOR BUDGETTET
            
         
         
            
               Forslaget har ingen virkninger for EU-budgettet, eftersom Kroatien vil beregne en kompensation i overensstemmelse med artikel 6 i Rådets forordning (EØF, EURATOM) nr. 1553/89.
            
            
               5.ANDRE FORHOLD
            
            
               Forslaget indeholder en udløbsklausul.
            
            
               2017/0124 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Republikken Kroatien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  13
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 287, nr. 19), i direktiv 2006/112/EF kan Kroatien indrømme momsfritagelse til afgiftspligtige personer med en årlig omsætning, der højst er lig med modværdien i national valuta af 35 000 EUR beregnet på grundlag af kursen på dagen for landets tiltrædelse.
            
            
               (2)Ved brev registreret i Kommissionen den 20. december 2016 anmodede Kroatien om tilladelse til at indføre en særlig foranstaltning fra den 1. januar 2018, der fraviger artikel 287 i direktiv 2006/112/EF, og som giver Kroatien mulighed for at momsfritage afgiftspligtige personer, hvis årsomsætning ikke overstiger 45 000 EUR. Kroatien har anmodet om, at den tærskel, der gælder for Kroatien, og som er fastsat til 35 000 EUR, jf. artikel 287, nr. 19), hæves til 45 000 EUR.
            
            
               (3)En højere tærskel for den særlige ordning for små virksomheder er en forenklingsforanstaltning, da den kan mindske disse virksomheders momsforpligtelser markant.
            
            
               (4)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 13. marts 2017 de øvrige medlemsstater om Kroatiens anmodning. Ved brev af 14. marts 2017 underrettede Kommissionen Kroatien om, at den rådede over alle nødvendige oplysninger for at kunne vurdere anmodningen.
            
            
               (5)Ifølge de oplysninger, som Kroatien har fremlagt, vil ca. 9 000 momspligtige personer potentielt kunne gøre brug af denne foranstaltning med henblik på at reducere deres momsforpligtelser som omhandlet i kapitel 2 i afsnit XI i direktiv 2006/112/EF. Den vil også mindske byrden for skatteforvaltningen og forenkle momsopkrævningen. 
            
            
               (6)Da denne fravigelsesforanstaltning medfører en begrænsning af momsforpligtelserne for små virksomheder, bør Kroatien indrømmes tilladelse til at anvende foranstaltningen i en begrænset periode. Afgiftspligtige personer bør stadig kunne vælge den almindelige momsordning.
            
            
               (7)Da bestemmelserne i artikel 281-294 i direktiv 2006/112/EF, som omhandler særordningen for små virksomheder, er under revision, er det muligt, at et direktiv om ændring af disse bestemmelser i direktiv 2006/112/EF kan træde i kraft inden udløbet af undtagelsens gyldighedsperiode.
            
            
               (8)Ifølge de oplysninger, som Kroatien har fremlagt, vil den hævede tærskel have en ubetydelig indvirkning på de samlede momsindtægter fra det endelige forbrug.
            
         
         
            
               (9)Undtagelsen vil ikke få negativ indvirkning på Unionens egne indtægter hidrørende fra moms, idet Kroatien vil foretage en kompensationsberegning som omhandlet i artikel 6 i Rådets forordning (EØF, Euratom) nr. 1553/89 —
            
            
               VEDTAGET DENNE AFGØRELSE: 
            
            
               Artikel 1
            
            
               Uanset artikel 287, nr. 19), i direktiv 2006/112/EF bemyndiges Kroatien til at indrømme momsfritagelse til afgiftspligtige personer, hvis årlige omsætning ikke overstiger modværdien i national valuta af 45 000 EUR efter omregningskursen på den dato, hvor landet tiltrådte.
            
            
               Artikel 2
            
            
               Denne afgørelse anvendes fra den 1. januar 2018 til den 31. december 2020 eller indtil datoen for ikrafttrædelsen af et direktiv om ændring af bestemmelserne i artikel 281-294 i direktiv 2006/112/EF, alt efter hvilken dato der kommer først.
            
            
               Artikel 3
            
            
               Denne afgørelse er rettet til Republikken Kroatien.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1. 
               
               
                  
                     (2)
                  Rådets gennemførelsesafgørelse (EU) 2017/319 af 21. februar 2017 om ændring af gennemførelsesafgørelse 2013/677/EU om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 47 af 24.2.2017, s. 7). 
               
               
                  
                     (3)
                  Rådets gennemførelsesafgørelse (EU) 2015/2348 af 10. december 2015 om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 330 af 16.12.2015, s. 51).
               
               
                  
                     (4)
                  Rådets gennemførelsesafgørelse 2016/2090/EU af 21. november 2016 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 324 af 30.11.2016, s. 7).
               
               
                  
                     (5)
                  Rådets gennemførelsesafgørelse 2014/795/EU af 7. november 2014 om forlængelse af anvendelsen af gennemførelsesafgørelse 2011/335/EU om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 44).
               
               
                  
                     (6)
                  Rådets gennemførelsesafgørelse 2014/796/EU af 7. november 2014 om bemyndigelse af Republikken Letland til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 46).
               
               
                  
                     (7)
                  Rådets gennemførelsesafgørelse (EU) 2015/2089 af 10. november 2015 om ændring af Rådets gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 302 af 19.11.2015, s. 107).
               
               
                  
                     (8)
                  Rådets gennemførelsesafgørelse (EU) 2016/1988 af 8. november 2016 om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 306 af 15.11.2016, s. 11).
               
               
                  
                     (9)
                  Rådets gennemførelsesafgørelse 2014/931/EU af 16. december 2014 om forlængelse af anvendelsen af gennemførelsesafgørelse 2012/181/EU om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 365 af 19.12.2014, s. 145).
               
               
                  
                     (10)
                  Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms – Mod et fælles europæisk momsområde – De svære valg, Bruxelles, den 7.4.2016 (COM(2016) 148 final).
               
               
                  
                     (11)
                  Kommissionens arbejdsprogram 2017 – Realisering af et Europe, der beskytter, styrker og forsvarer, Strasbourg, den 25.10.2016 (COM(2016) 710 final).
               
               
                  
                     (12)
                  KOM(2008) 394 af 25. juni 2008.
               
               
                  
                     (13)
                  EUT L 347 af 11.12.2006, s. 1.